Май бәйрәмнәрендә нишләячәксез? (Сораштыру)

	Быел Россия халкы 1 май – Яз һәм хезмәт бәйрәмендә – дүрт көн (1–4 май), 9 май – Җиңү көнендә исә өч көн (7–9 май) ял итәчәк. Superjob порталы мәгълү­матларына караганда, россиялеләр бер атнага сузылган май бәйрәмнә­рен кайда үткәрәчәген хәл итеп куйган инде.	 Сораштыру барышында ил хал­кының 38 проценты ялларны өйдә яки туган шәһәрендә, 19 проценты – бакча яки авылда, 11 проценты – табигать кочагында, 8 проценты эш урынында уздырачак. Россиялеләрнең 5 проценты май бәйрәмнәрендә Россия буйлап сәяхәт итсә, 4 проценты чит илгә барырга җыена. Респондент­ларның 11 проценты исә ялларны кайда һәм ничек үткәрәчәген әлегә хәл итмәгән. Ә сез май бәй­рәмнәрен кайда үткәрергә җыенасыз?

Сәрия Хәбибуллина, “Казан“ телерадиокомпа­ниясенең генераль директор урынбасары – ТВ буенча баш продюсер:

– Ялларга минем план ил буйлап сәяхәткә чыгарга җы­енучы һәм диңгезгә китүче 9 процент россияленеке бе­лән генә туры килми, башкаларныкы белән аваздаш. Телевидение журналистлары өчен ял, гадәттә, якшәмбе генә. Бу юлы да ике көннән артык ял эләкмәс дип уйлыйм. Май демонстрациялә­ре, бакча сезоны ачылышы, Жиңү бәйрәме тантаналарын да тулысынча программаларыбызда күрсәтергә планлаштырабыз. Шуңа күрә башта эшләп, аннан авылга Балтач якларына кайтып килермен. Ә анда без ел саен, яз һавасын сулап, урманга барып кайтабыз. Бакчада да эш җитәрлек булыр дип уйлыйм. Гомумән, май яллары – безнең ил халкының бик күп төрле эш башкара торган вакыты. Иң мөһиме – көннәр җылы, кояшлы булсын да яллар имин үтсен.

Резеда Төхфәтулли­на, К.Тинчурин исемендә­ге татар дәүләт драма һәм комедия театры артисты:

– Ял көннәрен өемдә үт­кәрәчәкмен. Өйдә эшнең бе­тәсе юк. Беренче май бәйрә­менә спектакль, концертлар да планлаштырылмаган. 9 май көнне исә Балык Бистәсе районында Җиңү көне уңа­еннан уздырылган концертта чыгыш ясаячакмын. Берәр көнне апама кунакка барып, табигатьтә шашлык пешереп, мунча кереп, рәхәтләнеп ял итеп кайтырга планлаштырам. Тик менә көннәр суытып җибәрү генә кәефне тө­шерде. Бәйрәмнәргә җылыт­са ярар иде инде.

Гөлнара Зиннәтулли­на, журналист:

– Бәйрәмнәрне, һичшик­сез, бакчада үткәрәчәкмен. Бакчасы булмаган һәм анда бармаган кешене аңламыйм, кызганам. Кыш буе өзелеп көткән язым килде. Салкынрак булса да, яратам мин аны. Җиләкләрне мүлчәдән арындырып, корыган яфрак­ларын өзеп, төпләрен йомшартып кайттым инде. Бакчада эшләү миңа зур бәхет булып тоела. Җәй буе торырга дип күченәбез инде, Алла боерса. Бакчадан, гадәттә, ноябрьнең уннарында гына кайтам.

Салават Миңнеханов, җырчы:

– Май бәйрәмнәрендә тормыш иптәшем Гүзәлем белән диңгез буена ял итәр­гә китәбез. Кайда икәнлеге сер булып калсын.

Рифат Сәлах, шагыйрь:

– Үзегез дә әйтеп үттегез, 1 май – Яз һәм хезмәт бәй­рәме. Бу ялларда күбрәк хез­мәт итү кирәк, минемчә. Хез­мәт бәйрәмендә 8 сәгать ке­нә түгел, бәлки 12 сәгать эш­ләү дөресрәк булыр иде. Өстәмә 4 сәгатеннән кергән хезмәт хакын Кырым ярым­утравына багышласак, тагын да дөрес­рәк. Шулай да, бу ялларда авылга кайтып бә­рәңге утыртырбыз, язгы бакча эшләрен башкарырбыз дип торам, Алла боерса. Шундый кояшлы, якты көннәрдә хезмәт ит­мичә, башкача ял итүне күз алдына да китерә алмыйм.

Фәния Маликова, ашчы (Аксубай районы):

– Май бәйрәмнәрен ел да бакчада эшләп уздырабыз. Авыл җирендә эшнең бет­кә­не юк бит! Арып-талып эш­ләгәч, рәхәтләнеп мунча ке­рә­без. Икенче көнне, таби­гатькә чыгып, шашлык пеше­рәбез. Туганнар белән кунакка йө­решәбез. Бәйрәм көн­нәрен ел саен эш белән ялны бергә алып барып, кү­ңелле итеп уздырабыз.  

Ватаным Татарстан

	№ 61 | 26.04.2014	


